خط الليل أولّا بلاصة لغساق هو واحد لخط اللي كايتحرّك واللي كايفرّق مابين الجيهة لمضوية وبين جيهة الليل لمضلّمة فواحد لكوكب أولا جسم سماوي بحالو. واحد لملاحض واقف على هاد لخط فكوكب عندو غلاف جوي غادي يعيش اللحضة ديال لغساق بسباب التشتات ديال الضو اللي كايديروه لغازات اللي تمّا. فلأرض، خط الليل هو دوّيرة اللي الطول دلقطر ديالها قريب لتاع لأرض. هاد لخط كايدوز على أي نقطة فوق لأرض جوج مرّات فليوم، فوقيتة الشروق ووقيتة لغروب، من غير لمناطيق اللي قريبة للأقطاب فاش كايدوز لخط إلا ماكانتش ديك النقطة فيها شمس وسط الليل ولّا الليالي لقطبية. هاد الدوّيرة كاتفرّق مابين لبلاصة لمضوية (اللي فيها النهار) ولبلاصة لمضلّمة (اللي فيها الليل). وحيتاش النص وزايد بشوية ديال لأرض فأي وقت مضوّي ديما (من غير فاش كايكون لكسوف)، لمسار ديال خط الليل كايختالف على حساب لوقت ديال ليوم بسباب الدوران ديال لأرض على راسها. لمسار ديال خط الليل كايختالف بحساب لوقت ديال لعام حيتاش لأرض كاتجيب دورة على الشمش. هادشي علاش خط الليل متوازي تقريبا مع خطوط الطول فلوقت ديال لعتيدالات دالربيع ولخريف، ولعوجان ديالو على هاد التوازي كايوصل حتال 23.5 درجة فلينقيلابات د الصيف والشتا.